**Cyfarfod: Bwrdd Atebolrwydd yr Heddlu**

**Lleoliad: Pencadlys Ambiwlans Awyr Cymru, Llanelli**

**Dyddiad: 26 Mai 2023**

**Amser: 10:00 – 13:00**

|  |  |
| --- | --- |
| **Aelodau:** | Dafydd Llywelyn, Comisiynydd yr Heddlu a Throseddu (CHTh)  Y Prif Gwnstabl Dr Richard Lewis (PG)  Edwin Harries, Cyfarwyddwr Cyllid (CC)  Carys Morgans, Prif Weithredwr, SCHTh (PW) |
| **Hefyd yn Bresennol:** | Yr Uwch-arolygydd Andrew Edwards, Pennaeth Staff (AE)  Yr Arolygydd Dros Dro Richard Davies, Swyddog Staff, SCHTh (RD)  Neil Evans, Rheolwr Busnes, SCHTh  Emily Wheeler, Ymgynghorydd Ymgysylltu, SCHTh |
| **Arsylwyr:** | Aelodau’r Panel Heddlu a Throseddu  Cynrychiolwyr Llywodraeth Leol  Aelodau o’r Cyhoedd Ehangach |

|  |  |  |
| --- | --- | --- |
| **Rhif y Penderfyniad** | **Crynodeb** | **I’w ddatblygu gan** |
| PAB 005 | Cytunodd CHTh i roi £500 i Ambiwlans Awyr Cymru | SCHTh |

1. **Ymddiheuriadau a Chyflwyniadau**

Croesawodd CHTh y rhai a oedd yn bresennol i gyfarfod Bwrdd Atebolrwydd yr Heddlu. Derbyniwyd ymddiheuriadau wrth y PSC.

1. **Mewnbwn gan Ambiwlans Awyr Cymru**

Rhoddodd cynrychiolydd o Ambiwlans Awyr Cymru drosolwg o’u darpariaeth gwasanaeth a’r ffordd maen nhw’n cael eu hariannu’n llwyr gan roddion fel elusen gofrestredig.

Diolchodd CHTh y cynrychiolydd am y wybodaeth ac am gael defnyddio’r cyfleusterau ar gyfer y cyfarfod ac wrth i ddalfa Sir Gaerfyrddin gael ei hadeiladu. Er mwyn cydnabod y gefnogaeth hon, dywedodd CHTh y byddai’n rhoi rhodd o £500.

**Penderfyniad: CHTh i roi £500 i Ambiwlans Awyr Cymru**

1. **Cwestiynau Cymunedol**

Diolchodd CHTh unigolion am gyflwyno cwestiynau cyn y cyfarfod, a chroesawodd gwestiynau pellach hefyd.

*C. Byddwn yn awyddus i wybod mwy am fathau a difrifoldeb y troseddau amgylcheddol sy’n digwydd yn Sir Gaerfyrddin, a pha fesurau y mae Heddlu Dyfed-Powys yn eu cymryd er mwyn mynd i’r afael â nhw.*

A. Dywedodd y PG fod pum math o drosedd amgylcheddol, sef bywyd gwyllt, llygredd, torri a thrin coed yn anghyfreithlon, pysgota anghyfreithlon a mwyngloddio anghyfreithlon. Adnoddau Naturiol Cymru yw’r awdurdod erlyn, fodd bynnag, mae Heddlu Dyfed-Powys wedi sefydlu Tîm Troseddau Gwledig i gefnogi hyn, ac mae Comisiynydd yr Heddlu a Throseddu wedi helpu i’w ariannu.

*C. A fydd dal gorsaf heddlu bro drefol yn y ganolfan bresennol ar Heol yr Hen Gastell, Llanelli? – Ymwelydd Annibynnol â Dalfeydd*

A. Nododd CHTh fod y cwestiwn hwn wedi’i godi gan Ymwelydd Annibynnol â Dalfeydd, ac roedd yn dymuno cofnodi ei ddiolch am waith Ymwelwyr Annibynnol â Dalfeydd, sy’n gwirio lles carcharorion ledled yr ardal Heddlu.

Fel ceidwad yr ystâd, nododd CHTh ei fod yn fwyfwy heriol wrth i’r adeiladau ddyddio i sicrhau eu bod nhw’n parhau’n addas ar gyfer y diben. Bydd presenoldeb plismona bro’n cael ei gynnal yn nhref Llanelli er bod cyfleuster newydd yn ardal Dafen.

*C. Sut fydd Heddlu Dyfed-Powys yn ymateb i Fframwaith Cadernid arfaethedig Llywodraeth y DU, a gyhoeddwyd ym mis Rhagfyr 2022, os gwelwch chi’n dda?*

A. Dywedodd y PG fod y peryglon sydd yn y fframwaith cadernid yn rhagweladwy, er enghraifft, newid yn yr hinsawdd. Roedd y pandemig ar y llaw arall yn anrhagweladwy. Er bod cynlluniau wedi’u paratoi, ni sylweddolom pa mor anodd fyddai pethau mewn gwirionedd tan ein bod ni yn ei ganol. Mae’r Heddlu’n ymateb ar y cyd â phartneriaid fel rhan o Fforwm Lleol Cymru Gydnerth, sy’n ymateb amlasiantaeth. Y Prif Gwnstabl Cynorthwyol Ifan Charles sy’n cynrychioli’r Heddlu ar y fforwm.

Dyletswydd bwysig newydd sy’n dibynnu ar waith partneriaeth yw’r Ddyletswydd Trais Difrifol, sydd â chadernid yn greiddiol iddi drwy gydweithio ag awdurdodau lleol ac asiantaethau pwysig eraill.

*C. Yr wyf wedi darllen yr adroddiad craffu dwys o 2018 gan y Comisiynydd a nodaf fod Canlyniadau 16 ar gyfer Treisio ac Ymosodiadau Rhywiol Eraill yn uwch yn HDP na’r cyfartaledd cenedlaethol (lle mae’r dioddefydd yn adnabod y troseddwr ond nid oes camau gweithredu pellach yn cael eu cymryd). Yng ngoleuni Ymgyrch Soteria, a fyddai’r Heddlu’n barod i ymgysylltu â thîm Betsy Stanko, fel y mae Heddlu De Cymru wedi gwneud, a/neu ymgysylltu â’r Ditectif Arolygydd Phil Sparrow o Heddlu De Cymru i ddysgu sut y mae wedi creu tîm arbenigol a hysbysir gan drawma sy’n ymdrin â threisio ac ymosodiadau rhywiol ac sy’n gweld mwy o erlyniadau?*

A. Dywedodd CHTh fod yr Heddlu’n ymwneud ag ef a’i fod wedi derbyn gwybodaeth am Ymgyrch Soteria a chwrdd â Betsy Stanko ar achlysuron blaenorol. Dewiswyd Heddlu De Cymru fel heddlu arweiniol yn y lle cyntaf. Mae swyddogion o Heddlu Dyfed-Powys yn ymgysylltu yn awr â’u cydweithwyr yn Heddlu De Cymru i ddysgu o’u profiad. Aeth CHTh yn ei flaen i ddweud bod llawer o waith wedi’i wneud yn ystod y 12 mis diwethaf ac mewn perthynas ag Ymgyrch Soteria, a bod ymateb Cymru gyfan mewn grym.

Mewn perthynas â Chanlyniad 16, dywedodd y PG fod gan Heddlu Dyfed-Powys y niferoedd uchaf yn y wlad, fodd bynnag, mae gwelliannau wedi’u gwneud, ac ry’n ni nawr yn perfformio’n well o lawer. Nododd CHTh hefyd bod asiantaethau partner yn darparu cymorth ychwanegol, megis Llwybrau Newydd. Croesawodd CHTh y gwaith a wnaed fel rhan o weithgarwch craffu ei swyddfa hefyd, gan ei fod yn medru helpu i nodi gwelliannau. Mae adolygiad craffu dwys wrthi’n cael ei gynnal mewn perthynas â Stelcio ac Aflonyddu. Dywedodd y PG fod Stelcio ac Aflonyddu’n droseddau anodd i ymdrin â nhw a’r cyfan mae pobl eisiau yw darpariaeth gwasanaethau gydradd ledled Cymru.

Codwyd pwynt pellach o’r llawr mewn perthynas â chwyn a wnaed ynghylch stelcio ac aflonyddu. Roedd y dioddefydd wedi cael gwybod nad achos stelcio ydoedd ac na fyddai camau gweithredu pellach yn cael eu cymryd. Cytunwyd y byddai’r unigolyn yn trafod materion ymhellach gyda swyddog staff y Prif Gwnstabl.

1. **Cyfraniad yr Heddlu tuag at Fesurau Cenedlaethol**

Nododd CHTh y byddai’r ddwy eitem nesaf yn cael eu cymryd gyda’i gilydd, ond cynghorodd fod rhybudd iechyd mewn perthynas â’r data gan fod yr Heddlu wrthi’n pontio i system rheoli cofnodion newydd, sy’n achosi rhai heriau.

Rhoddodd AE gyflwyniad, gan gynghori bod y wybodaeth a fyddai’n cael ei chyflwyno’n ymwneud â Blaenoriaeth 3, a bod hwn yn faes cymhleth iawn oherwydd gweithdrefnau a phrosesau ymchwilio. Dywedodd AE fod yr wybodaeth yn ddiweddar ar gyfer y cyfnod hyd at fis Mawrth 2023.

Dywedodd AE fod cyswllt cynhenid rhwng hyd ymchwiliad a pha un ai a fydd canlyniad llwyddiannus ai peidio. Yn gyffredinol, po hiraf yw’r ymchwiliad, y lleiaf tebygol yw y bydd euogfarn, neu bydd y dioddefydd wedi tynnu’n ôl. Mae’r Heddlu’n anelu i gwblhau ffeiliau mewn 24 awr. Yn y gorffennol, mae’r heddlu wedi bod yn yr 37ain safle o 43 yn y maes hwn, ond drwy welliannau a buddsoddiadau mewn prosesau, nhw yw’r gorau yn y wlad yn awr.

Dywedodd y PG na fydd ffeiliau achos yn cael eu cyflwyno i Wasanaeth Erlyn y Goron oni bai eu bod nhw wedi’u cwblhau’n briodol. Er mwyn sicrhau safon gyflwyno uwch, mae mwy o fuddsoddi’n cael ei wneud, gyda Rhingylliaid nawr yn gorfod asesu ffeil trosedd fel rhan o’u proses ddyrchafu. Os na fyddant yn asesu’r ffeil yn briodol, ni fyddant yn gymwys i wneud cais ar gyfer y bwrdd dyrchafu. Gofynnwyd cwestiwn o’r llawr ynglŷn â pha un ai a oedd unrhyw oedi o fewn Gwasanaeth Erlyn y Goron (GEG) ac roedd CHTh yn medru cynghori nad oedd yn ymwybodol o unrhyw faterion. Cadarnhaodd y PG fod Heddlu Dyfed-Powys mewn sefyllfa iach mewn perthynas â llysoedd o gymharu â rhai rhanbarthau yn Lloegr.

Aeth AE ymlaen i ddweud bod cyflwyno dangosfyrddau perfformiad o fewn yr Heddlu’n galluogi monitro tueddiadau unigol yn awr, yn ogystal â thueddiadau’r Heddlu. Mewn perthynas â materion o gwmpas ffeiliau achos, roedd y PG yn glir y byddai’n annerbyniol pe na bai gwybodaeth yn cael ei chynnwys mewn ffeil achos, ond byddai’r wybodaeth yn cael ei defnyddio i yrru gwelliannau perfformiad.

Nododd AE fod yr Heddlu’n ymdrin ag amseroldeb a chywirdeb gwybodaeth mewn ffeiliau achos a bod angen ymdrin â’r ddau gyda’i gilydd. Dangosodd ffigurau ar gyfer diwedd Mawrth 2023 bod 80% o’r ffeiliau’n dda pan gawsant eu hanfon at Wasanaeth Erlyn y Goron. Cadarnhaodd AE bod y ffigwr hwn rywle yn y 90au yn ôl y data diweddaraf.

Dywedodd CHTh bod Canolfan Ymchwiliadau Ganolog wedi’i sefydlu a bod arian wedi cael ei wario arni. Bydd swyddogion heddlu’n gweithio o fewn y swyddfa hon, gan ymchwilio i’r troseddau a chymryd y pwysau oddi ar swyddogion ymateb.

Holodd CHTh am yr ôl-groniad mewn ymchwiliadau gwaith fforensig digidol a beth sy’n cael ei wneud amdano. Nododd y PG fod peth o’r ôl-groniad yn ymwneud â nifer yr ymchwiliadau yr ymgymerir â nhw. Y materion eraill sy’n ychwanegu at hyn yw’r prinder sgiliau yn y maes hwn. Aeth CHTh yn ei flaen a holodd pa un ai a yw’r Heddlu’n ymgysylltu â sefydliadau academaidd i nodi gweithwyr a pha un ai a yw staff yn y maes hwn yn derbyn darpariaeth lles digonol. Mewn perthynas â darpariaeth lles, dywedodd y PG fod staff yn derbyn asesiad iechyd galwedigaethol blynyddol oherwydd natur y gwaith. O ran ymgysylltu â sefydliadau academaidd, dywedodd AE eu bod nhw wedi gweithio gyda Phrifysgol Caerdydd sydd wedi darparu ambell leoliad gwaith diwydiannol i gynorthwyo â’r gwaith yn y maes hwn. Dywedodd EH fod £1.1 miliwn wedi’i fuddsoddi mewn isadeiledd a bod £300,000 – £400,000 wedi’i fuddsoddi mewn staff. Mae gwaith pellach yn mynd rhagddo ac achos busnes yn cael ei ddatblygu.

Diolchodd CHTh i AE am y cyflwyniad manwl a roddwyd.

1. **Perfformiad yr Heddlu yn Erbyn Blaenoriaeth 3 – Mae ein System Gyfiawnder yn fwy effeithiol**

Ystyriwyd yr eitem hon fel rhan o eitem 4

1. **Cofnodion y cyfarfod blaenorol a materion yn codi**

Ystyriwyd bod y cofnodion o’r cyfarfod diwethaf yn gofnod gwir a chywir o’r cyfarfod. Gofynnodd CHTh i EH roi diweddariad mewn perthynas â’r sefyllfa ddiweddaraf o ran y Datganiad o Gyfrifon. Dywedodd EH y bu oedi o ran cymeradwyo Cyfrifon 2021-22 oherwydd materion y tynnwyd sylw atynt mewn perthynas â phrisio ystadau’r Heddlu. Roedd y materion hyn yn parhau, ac roedd yn debygol y byddai oedi o ran Datganiad o Gyfrifon 2022-23 hefyd.

Dywedodd CHTh fod yr Heddlu’n gwybod beth yw ei darged o ran arbedion, a’i bod hi’n mynd yn fwyfwy anodd bob blwyddyn i gael cyllideb gytbwys, ond mae trafodaethau cynnar gyda’r Heddlu’n caniatáu i’r CHTh osod lefel praesept sy’n dderbyniol i’r cyhoedd ac yn galluogi’r Heddlu i weithredu.

1. **Materion yn codi o themâu ffocws gwaith craffu’r Bwrdd Plismona**

Rhoddodd CHTh drosolwg o’r adroddiad, gan dynnu sylw at y gweithgarwch yr ymgymerwyd ag ef yng nghyfarfodydd y Bwrdd Plismona, gan gynnwys craffu ar bynciau megis y Cynllun Gweithredu Hil, Safonau Ymchwilio, Model Gweithredu’r Heddlu ac anghymesuredd o ran Stopio a Chwilio. Aeth CHTh yn ei flaen drwy dynnu sylw at y ffaith bod SCHTh yn gweithio’n agos â’r Heddlu pan mae pynciau ar gyfer y Bwrdd Plismona’n cael eu nodi fel bod gwerth yn cael ei ychwanegu at waith y Bwrdd.

1. **Unrhyw Fusnes Arall**

Cynghorodd CHTh y cyfarfod ei fod wedi’i nodi mewn cyfarfod diweddar o’r Bwrdd Cyfiawnder Troseddol Lleol bod 8 bywyd wedi’u harbed gan Nacsolon, sy’n cael ei ddefnyddio i wrthsefyll effeithiau gorddos cyffuriau. Awgrymwyd y dylai pob Swyddog Heddlu gael ei hyfforddi i’w ddefnyddio ac y dylent gario’r cyffur. Dywedodd y PG y byddai hynny’n wastraff arian yn ei farn ef, ac na fyddai’r ymagwedd hon yn briodol. Cytunodd y dylid targedu swyddogion rheng flaen, ond does dim llawer o angen i’r rhai sy’n gweithio o fewn yr Adran Ymchwilio i Droseddau neu mewn swyddfa’r rhan fwyaf o amser i gario’r cyffur.

DIWEDD